  Майя Бывальцева Удмуртиысь быдэсъясь ёзэсъёс федерал коньдэтысь 6 миллиард 400 миллион манетэз уже кутӥзы, со вань висъям уксё пӧлысь 77 процентэз луэ. Удысэтъёслэн кивалтӥсьёсынызы ортчем кенешонын со сярысь вераз элькунысь коньдон ужпумъёсъя министрлэн воштӥсез Елена Полякова. Кенешонэз нуиз улосвыллэн тӧроез Александр Соловьёв. «Элькунысь быдэсъясь ёзэсъёсын 2016-тӥ арын 1-тӥ шуркынмонозь федерал коньдэтысь 8 миллиард 591 миллион манет кыскемын, 2015-тӥ арен ӵошатыса, со 525 миллион манетлы ӧжытгес. Уже кутэмын 6 миллиард 426 миллион манетэз, со 77 процентэз луэ», — Елена Поляковалэсь кылъёссэ вера элькун тӧролэн но кивалтэтлэн пресс-службазы. 10 толэзьлы йылпумъянъёсъя, умой ужазы но федерал коньдэтысь висъям вань уксёез кутӥзы Удмуртиысь куатез министерствоос но удысэтъёс: лэсьтӥськонъя, архитектурая но улон инты политикая министерство, дыкужымъя, жилищно-коммунальной возёсъя но тарифъёсты кун ласянь радъянъя министерство, миръясь судъясьёслэсь ужзэс радъянъя управление, промышленностья но вузкаронъя министерство, лулчеберетъя но туризмъя министерство, печатья но калыке ивортодэт вӧлмытонъя агентство. Кылем арын сярысь тросгес коньдон кыскизы витез министерствоос: транспортъя но сюрес возёсъя; мерлык, семья но демографи политикая; дышетонъя но наукая; ужъя но миграци политикая; инкуазь узырлыкъёсъя но инкуазез утёнъя. Быдэсъясь ёзэсъёслэн пайдалыко ужамзылэсь потоз, кӧня коньдон сётоз федераци 2017-тӥ арын. Тодэ вайытом, таяз арын 525 миллион манетлы ӧжытгес висъямын. «Азьпалан 2017-тӥ ар, соин ик элькунамы ватсаса коньдон кыскон ласянь Россиысь министерствоосын но удысэтъёсын ужез али ини кужмоятоно. Лыдпусъёс туэ мында луыны кулэ. Со сяна, туж курисько, таяз арын кыскем ваньмыз коньдон уже кутэмын мед луоз», — пусйиз Александр Соловьёв. Тегъёс: Политика Ижкар Удмуртия АлександрСоловьёв коньдон экономиканоконьдонужпумъёс  